Nota de premsa

**Aquest divendres hi haurà a Vilafranca una nova Marató de Donants de Sang**

*El lema d’aquest any és ‘La superexperiència de la donació de sang. Molt més del que dones’.*

Aquest **divendres 24 d’agost** es durà a terme a Vilafranca una nova edició de la Marató de Donació de Sang. L’activitat, inclosa en el programa d’actes previs de la Festa Major, es farà **de 9 a 21 hores**, al Casal-Societat La Principal. Organitzada pel Banc de Sang i Teixits (BST), i amb la implicació de l’Ajuntament de Vilafranca i l’Associació de Donants de Sang de l’Alt Penedès, la Marató de Donació de Sang vol fer viure l’hàbit de la donació de sang com una festa familiar i cívica, de compromís social. Gràcies a la mobilització, en una marató es poden duplicar o fins i tot triplicar les donacions recollides en una campanya habitual.

La donació de sang a l’estiu baixa al voltant d’un 30% pel canvi d’hàbits de la ciutadania. Això afecta sobretot les plaquetes (una de les 3 parts en què se separa la sang quan arriba al laboratori). Les plaquetes caduquen en només 5 dies i sónnecessàries per alguns tractaments de càncer. Per això, cal donar sang de forma habitual i garantir un mínim de donacions diàries a qualsevol època de l’any.

De forma general, pot donar sang qualsevol persona que tingui bona salut i que compleixi les següents condicions:

* Tenir més de 18 anys
* Pesar 50 quilos o més
* En cas de ser dona, no estar embarassada

Per donar sang no cal estar en dejú.

Més informació al web [www.donarsang.gencat.cat](http://www.donarsang.gencat.cat).

21 d’agost de 2018